CELEX: 62019TN0300
Language: mt
Date: 2019-05-13 00:00:00
Title: Kawża T-300/19: Rikors ippreżentat fit-13 ta’ Mejju 2019 — Achema u Lifosa vs Il-Kummissjoni

15.7.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 238/25
            
         
      Rikors ippreżentat fit-13 ta’ Mejju 2019 — Achema u Lifosa vs Il-Kummissjoni
      (Kawża T-300/19)
      (2019/C 238/29)
      Lingwa tal-kawża: l-Ingliż
      
         Partijiet
      
      
         Rikorrenti: Achema AB (Jonava, il-Litwanja) u Lifosa AB (Kedainiai, il-Litwanja) (rappreżentanti: E. Righini u N. Solárová, avukati)
      
         Konvenuta: Il-Kummisjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni C(2018) 9209 finali tat-8 ta’ Jannar 2019 fil-każ dwar l-għajnuna mill-Istat SA.45765 (2018/NN) — Il-Litwanja — Appoġġ lill-impjanti tal-enerġija li jipproduċu l-elettriku minn sorsi ta’ enerġija rinnovabbli;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw motiv wieħed, ibbażat fuq l-allegazzjoni li l-Kummissjoni naqset milli tniehdi proċedura ta’ investigazzjoni formali, u b’dan il-mod ċaħħdet lir-rikorrenti mid-drittijiet proċedurali pprovduti fl-Artikolu 108(2) TFUE.
      
                  —
               
               
                  Ir-rikorrenti jargumentaw li l-evidenza kollha tindika li l-Kummissjoni missha kellha dubji dwar il-kompatibbiltà tal-għajnuna mill-Istat u l-mod ta’ ffinanzjar tagħha mas-suq intern u mad-dritt tal-Unjoni Ewropea. Għaldaqstant, hija kien imissha fetħet investigazzjoni formali.
               
            
                  —
               
               
                  Ir-rikorrenti jagħmlu riferiment għal ammont sostanzjali ta’ evidenza li jvarja bejn it-tul tal-fażi ta’ qabel in-notifika u l-għoti ta’ żmien sproporzjonat bejn dik il-fażi u l-proċedura preliminari ta’ eżami, ċirkustanzi oħrajn li d-deċiżjoni kkontestata kienet adottata fihom u l-allegati żbalji riflessi fil-kontenut ta’ dik id-deċiżjoni, li, skont huma, ma hijiex immotivata suffiċjentement u hija vvizzjata bi żbalji manifesti ta’ evalwazzjoni u assenza ta’ evalwazzjoni. Dawn il-fatturi allegatament juru li l-Kummissjoni għamlet analiżi insuffiċjenti tal-aspetti rilevanti u ma kellhiex l-informazzjoni kollha meħtieġa qabel iddikjarat l-għajnuna mill-Istat u l-metodu ta’ ffinanzjar tagħha bħala kompatibbli mas-suq intern u mad-dritt tal-Unjoni.
               
            
                  —
               
               
                  B’mod partikolari, huwa allegat li (i) il-Kummissjoni żbaljat fl-evalwazzjoni tagħha tal-iskema waħedha tas-Sorsi ta’ Enerġija Rinnovabbli (SER) u t-taxxa tas-SER, filwaqt li interpretat il-qafas leġiżlattiv Litwan u l-ilmenti tar-rikorrenti b’mod żbaljat; (ii) il-Kummissjoni naqset milli tevalwa għajnuna għall-investiment mogħtija lil ġeneraturi ta’ SER u għaldaqstant l-evalwazzjoni sostantiva tagħha hija inkompleta u insuffiċjenti; (iii) il-Kummissjoni żbaljat fl-evalwazzjoni tagħha tal-eżenzjonijiet mit-taxxa taħt l-Artikolu 107(1) TFUE; (iv) l-evalwazzjoni tal-Kummissjoni tal-kompatibbiltà tal-iskema ta’ SER mas-suq intern kienet inadegwata u żbaljata; u (v) l-evalwazzjoni tal-kompatibbiltà tal-metodu ta’ ffinanzjar mad-dritt tal-Unjoni huwa żbaljat u insuffiċjenti.